Μαρμελάδα μανταρίνι (βίντεο)
Αυτή η μαρμελάδα μανταρίνι γίνεται με ολόκληρα τα μανταρίνια και έχει την ωραία πικρούτσικη σπιρτάδα της φλούδας τους. Αρωματίζεται όμως και με 4 μπαχαρικά-έκπληξη!
1 κιλό ακέρωτα μανταρίνια (περίπου 10 τμχ), 200 ml νερό, 500 γρ. ζάχαρη, 10 τμχ καψάκια καρδάμωμου (κακουλέ), σπασμένα σε κομμάτια, στο γουδί ή με το μαχαίρι, 1 ξυλάκι κανέλας, 1 λοβός βανίλιας, 3 καρφάκια γαρίφαλο, 100 ml χυμός λεμονιού
Για να φτιάξουμε τη μαρμελάδα μανταρίνι, σε μια κατσαρόλα βάζουμε το νερό και τα μπαχαρικά - τη βανίλια θα την κόψουμε στη μέση, κατά μήκος, θα «γδάρουμε» το εσωτερικό της για να πάρουμε από μέσα τα σποράκια και θα τα ρίξουμε στην κατσαρόλα μαζί με τον κομμένο λοβό.Τοποθετούμε την κατσαρόλα στη φωτιά. Ανακατεύουμε καλά με σύρμα για να διασκορπιστούν οι σπόροι της βανίλιας. Αφήνουμε το νερό να πάρει βράση.Μόλις κοχλάσει, το αποσύρουμε, σκεπάζουμε με μεμβράνη και αφήνουμε 10 λεπτά, να αρωματιστεί.Σε μια άλλη κατσαρόλα με νερό που κοχλάζει βυθίζουμε τα μανταρίνια ολόκληρα και τα αφήνουμε να ζεματιστούν για 4-5 λεπτά.Τα αφαιρούμε με μια τρυπητή κουτάλα και τα βάζουμε σε ένα μπολ με κρύο νερό και παγάκια (μπεν μαρί πάγου) ώστε να κοπεί ο βρασμός τους.Κόβουμε τα βρασμένα μανταρίνια σε μικρά κομμάτια με τη σάρκα και την φλούδα τους μαζί. Αφαιρούμε το σημείο του ομφαλού και τα κουκούτσια.Σε μία κατσαρόλα βάζουμε τα κομμένα μανταρίνια, τη ζάχαρη και τον χυμό λεμονιού.Προσθέτουμε το αρωματισμένο νερό, σουρώνοντάς το για να απομακρύνουμε τα μπαχαρικά.Τοποθετούμε την κατσαρόλα σε μέτρια φωτιά και βράζουμε για περίπου 1 ώρα, μέχρι να δέσει η μαρμελάδα. Πώς ξέρουμε ότι έδεσε; Βγάζουμε λίγη σε ένα πιατάκι, φυσάμε να κρυώσει και τραβάμε μια γραμμή με το δάχτυλό μας: θα πρέπει ο «δρόμος» που σχηματίζεται να μένει ανοιχτός. Αποσύρουμε την κατσαρόλα από τη φωτιά. Αδειαζουμε τη μαρμελαδα λίγη λίγη σε έναν πολυκόφτη και την πολτοποιούμε. Αυτό μπορούμε να το κάνουμε και απευθείας μέσα στην κατσαρόλα, με ένα ραβδομπλεντερ, αλλά πριν δέσει πολύ καλά και «πιει» τα πολλά υγρά.Την αδειάζουμε σε αποστειρωμένο γυάλινο βάζο του κιλού. Το κλείνουμε με το καπάκι, τοποθετούμε ανάποδα και αφήνουμε να κρυώσει. Με αυτό τον τρόπο, σφραγίζει το άνοιγμα και δεν μπαίνει αέρας μέσα στο βάζο, ο οποίος αλλοιώνει γρήγορα τη μαρμελάδα. Στην ουσία πετυχαίνουμε αυτό που λέμε κονσερβοποίηση. Η μαρμελάδα μανταρίνι μπορεί να διατηρηθεί στο ντουλάπι, αλλά από τη στιγμή που θα ανοιχτεί, θα πρέπει να μπει στο ψυγείο και να καταναλωθεί εντός εύλογου διαστήματος. 
Ζάχαρη,Μανταρίνι